**Dôvodová správa**

**Všeobecná časť**

Predkladaný poslanecký návrh novely zákona č. 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z. reaguje na súčasné znenie predmetného zákona, podľa ktorého v prípade žiadosti o  vydanie osvedčenia na výstavbu energetického zariadenia žiadateľ, pokiaľ sa jedná právnickú osobu, uvádza v žiadosti výhradne vlastné osobné údaje (obchodné meno, identifikačné číslo, ak bolo pridelené, právnu formu, sídlo, meno a priezvisko a dátum narodenia členov štatutárneho orgánu, ak ide o právnickú osobu). Z uvedeného vyplýva, že Ministerstvo hospodárstva SR , ktoré osvedčenie vydáva, nemá v súčasnosti zákonnú možnosť byť informované o tom, kto je v týchto prípadoch skutočným konečným žiadateľom.

Poslanecká novela zákona č. 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z. na základe uvedeného ustanovuje novú obsahovú náležitosť žiadosti o  vydanie osvedčenia na výstavbu energetického zariadenia v prípade, keď žiadateľom je práve právnická osoba. Povinnosťou takéhoto žiadateľa bude v predmetnej žiadosti taxatívne uviesť meno a priezvisko, dátum narodenia a adresu trvalého pobytu konečného žiadateľa. Definícia konečného žiadateľa bude zakomponovaná, podľa navrhovaného znenia, na účely zákona č. 251/2012 Z. z. o energetike, priamo do základných ustanovení tohto zákona.

Návrh zákona tak zabezpečí väčšiu mieru transparentnosti v súvislosti s vydávaním osvedčení na výstavbu energetického zariadenia. Podľa súčasne platného znenia zákona č. 251/2012 Z. z. o energetike Ministerstvo hospodárstva SR zverejňuje zoznam vydaných osvedčení na výstavbu energetického zariadenia, ktorý obsahuje, okrem iného, údaje podľa odseku 4 písm. a) vo vestníku ministerstva a na webovom sídle ministerstva. Novelizáciou ustanovenia § 12 ods. 4, písm. a) jeho doplnením o identifikačné údaje konečného žiadateľa, budú aj tieto uvedené údaje predmetom zverejnenia podľa predchádzajúcej vety.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Predložený návrh zákona nebude mať dopad na verejné financie, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

**Doložka**

**vybraných vplyvov**

**1. Vplyv na verejné financie:**

Návrh zákona nebude mať vplyv na verejné financie, štátny rozpočet, rozpočty obcí a rozpočty vyšších územných celkov.

**2. Vplyv na obyvateľov, hospodárenie podnikateľskej sféry a iných právnických osôb:**

Návrh zákona nebude mať dopad na životnú úroveň obyvateľstva a zvyšovanie kvality života, na rozvoj podnikateľských aktivít ani na hospodárenie podnikateľskej sféry a iných právnických osôb.

**3. Vplyv na životné prostredie:**

Návrh zákona nebude mať dopad na životné prostredie.

**4. Vplyv na zamestnanosť:**

Návrh zákona nebude mať negatívny dopad na zamestnanosť a na tvorbu nových pracovných miest.

**5. Vplyv na podnikateľské prostredie:**

Návrh zákona nebude mať negatívny dopad na podnikateľské prostredie.

**6. Vplyv na informatizáciu spoločnosti:**

Návrh zákona nebude mať vplyv na informatizáciu spoločnosti.

**DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky

**2.** **Názov návrhu právneho predpisu**:

Zákon, ktorým sa dopĺňa zákon č. 251/2012 Z. z. o energetike o zmene a doplnení niektorých zákonovv znení zákona č. 391/2012 Z. z.

**3.**  **Problematika návrhu právneho predpisu:**

a) nie je upravená v práve Európskych spoločenstiev

 b) nie je obsiahnutá v judikatúre Súdneho dvora Európskej únie

**Záväzky Slovenskej republiky vo vzťahu k Európskej únii:**  bezpredmetné

**Stupeň zlučiteľnosti návrhu zákona s právom Európskej únie:** úplná

**Gestor a spolupracujúce rezorty:** bezpredmetné

**B. Osobitná časť**

**K čl. I**

**K bodu 1**

Predkladaný návrh zákona dopĺňa medzi základné všeobecné ustanovenia definíciu osoby konečného žiadateľa. Na účely zákona o energetike pôjde o fyzickú osobu, ktorá priamo alebo nepriamo (spôsobmi upravenými v návrhu zákona) ovláda žiadateľa o vydanie osvedčenia na výstavbu energetického zariadenia – právnickú osobu. V rámci tejto definície sú taxatívne zadefinované situácie, v ktorých sa fyzická osoba vždy považuje za konečného žiadateľa. Uvedená definícia sa do zákona č. 251/2012 Z. z. o energetike a o zmene a doplnení niektorých zákonov dopĺňa v súvislosti so zmenou § 12 ods. 4 predmetného zákona, na základe ktorej je žiadateľ o vydanie osvedčenia na výstavbu energetického zariadenia povinný vo svojej žiadosti identifikovať osobu konečného žiadateľa.

**K bodu 2**

Novelizáciou § 12 ods. 4 sa medzi skutočnosti, ktoré sú povinne uvádzané v žiadosti o vydanie osvedčenia na výstavbu energetického zariadenia dopĺňajú aj identifikačné údaje o konečnom žiadateľovi (meno, priezvisko, dátum narodenia a adresa trvalého pobytu fyzickej osoby). Pritom sa táto povinnosť vzťahuje výhradne na prípad, kedy o vydanie osvedčenia na výstavbu energetického zariadenia žiada právnická osoba.

**K čl. II**

Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky ako aj lehoty dané prezidentovi Slovenskej republiky na podpis schváleného zákona.